Ilmoitus muun muassa Liettuasta peräisin olevan virtsa-aineen (urean) ja ammoniumnitraatin liuosseoksen tuontiin sovellettavien polkumyyntitoimenpiteiden välivaiheen osittaisen tarkastelun vireillepanosta



Virallinen lehti nro C 314 , 17/12/2002 s. 0002 - 0002



Ilmoitus muun muassa Liettuasta peräisin olevan virtsa-aineen (urean) ja ammoniumnitraatin liuosseoksen tuontiin sovellettavien polkumyyntitoimenpiteiden välivaiheen osittaisen tarkastelun vireillepanosta (2002/C 314/02) Komissio vastaanotti välivaiheen osittaista tarkastelua koskevan pyynnön neuvoston asetuksen (EY) N:o 384/96(1), sellaisena kuin se on viimeksi muutettuna asetuksella (EY) N:o 1972/2002(2), jäljempänä "perusasetus", 11 artiklan 3 kohdan mukaisesti. 1. Tarkastelua koskeva pyyntö Pyynnön esitti liettualainen viejä JSC Achema, jäljempänä "pyynnön esittäjä". Pyyntö on rajattu koskemaan toimenpiteen muotoa sekä erityisesti sen tarkastelua, voidaanko pyynnön esittäjän antama sitoumus hyväksyä. 2. Tuote Tarkasteltavana oleva tuote on Liettuasta peräisin oleva virtsa-aineen (urean) ja ammoniumnitraatin liuosseos, maataloudessa yleisesti käytetty nestemäinen lannoite, jäljempänä "tarkasteltavana oleva tuote", joka nykyisin luokitellaan CN-koodiin 3102 80 00. Tämä CN-koodi annetaan ainoastaan ohjeellisena. 3. Voimassa olevat toimenpiteet Tällä hetkellä voimassa oleva toimenpide on muun muassa Liettuasta peräisin olevan virtsa-aineen (urean) ja ammoniumnitraatin liuosseoksen tuonnissa neuvoston asetuksella (EY) N:o 1995/2000(3) käyttöön otettu lopullinen polkumyyntitulli. 4. Tarkastelun perusteet Pyynnön esittäjä huomauttaa, että se sitoutui virtsa-ainetta koskevan polkumyyntimenettelyn(4) puitteissa noudattamaan hintakuria virtsa-aineen (urean) ja ammoniumnitraatin liuosseoksen osalta ja esittää näytön siitä, että se on tässä menettelyssä valmis antamaan samanlaisen sitoumuksen, jolla poistettaisiin polkumyynnin vahingolliset vaikutukset ja jota voitaisiin valvoa. 5. Menettely Kuultuaan neuvoa-antavaa komiteaa komissio on päättänyt, että on olemassa riittävä näyttö välivaiheen osittaisen tarkastelun vireille panemiseksi, mistä syystä komissio panee perusasetuksen 11 artiklan 3 kohdan nojalla vireille tarkastelun, joka koskee pyynnön esittäjän antaman sitoumuksen hyväksyttävyyttä. Komissio kehottaa kaikkia asianomaisia osapuolia ilmoittautumaan ja toimittamaan komissiolle asiaa koskevat tiedot sekä sitä tukevan näytön. Nämä tiedot ja asiaa tukeva näyttö on toimitettava komissiolle 40 päivän kuluessa tämän ilmoituksen julkaisemisesta Euroopan yhteisöjen virallisessa lehdessä. Huomiota pyydetään kiinnittämään siihen, että useimpien perusasetuksessa säädettyjen menettelyjä koskevien oikeuksien käyttö edellyttää osapuolen ilmoittautumista edellä mainitussa määräajassa. Komissio voi lisäksi kuulla asianomaisia osapuolia, jos ne pyytävät sitä ja osoittavat, että niiden kuulemiseen on olemassa erityisiä syitä. Tämä pyyntö on esitettävä samassa 40 päivän määräajassa. 6. Kirjalliset huomautukset ja kirjeenvaihto Asianomaisten osapuolten on esitettävä kaikki huomautuksensa ja pyyntönsä kirjallisina (ei sähköisessä muodossa, ellei toisin ilmoiteta), ja niissä on oltava asianomaisen osapuolen nimi, osoite, sähköpostiosoite, puhelinnumero ja faksi- ja/tai teleksinumero. Komission osoite: European Commission Directorate General for Trade Directorate B Office: J-79 5/16 B - 1049 Bruxelles/Brussel Faksi (32-2) 295 65 05 Teleski COMEU B 21877. 7. Yhteistyöstä kieltäytyminen Jos asianomainen osapuoli kieltäytyy antamasta tai ei muutoin toimita tarvittavia tietoja määräajassa tai merkittävällä tavalla vaikeuttaa tutkimusta, päätelmät, riippumatta siitä, ovatko ne myönteisiä vai kielteisiä, voidaan tehdä käytettävissä olevien tietojen perusteella perusasetuksen 18 artiklan mukaisesti. Jos asianomaisen osapuolen todetaan toimittaneen vääriä tai harhaanjohtavia tietoja, kyseisiä tietoja ei oteta huomioon ja niiden sijasta voidaan käyttää käytettävissä olevia tietoja. (1) EYVL L 56, 6.3.1996, s. 1. (2) EYVL L 305, 7.11.2002, s. 1. (3) EYVL L 238, 22.9.2000, s. 15. (4) Komission päätöksellä 2002/498/EY (EYVL L 168, 27.6.2002, s. 51), hyväksyttiin muun muassa Liettuasta peräisin olevan virtsa-aineen (urean) tuontia koskeva sitoumus, jonka mukaisesti pyynnön esittäjä hyväksyi muun muassa virtsa-aineen (urean) ja ammoniumnitraatin liuosseokselle tarkoin määritetyn hintatason ristiinkompensoinnin välttämiseksi muiden vietyjen lannoitteiden kanssa.